text: Vej spærret efter olie-spild
  12 december 2011 kl. 07.54
  Politiet har endnu ikke fundet den bilist, som søndag eftermiddag spildte olie over en strækning på tre kilometer på landevejen ved Augustenborg.
  Vejen var spærret i tre timer, mens brandvæsenet spulede olien væk. 
  - Bilisten har ikke meldt sig. Men han har sikkert fået straf nok, når hans bil har smidt al olien, siger vagtchefen hos Syd- og Sønderjyllands Politi. 
  Vejen blev meget glat - og politiet kunne følge oliesporet helt ind til en adresse i Augustenborg. Men de har ikke været i kontakt med ejeren af bilen endnu. 
  Olieudslippet skete kl. 15.12 - og kl. 18 kunne vejen åbnes igen.
  